**Valio Armas Korvenkontio**, sukunimi aik. *Brummer* (26. helmikuuta 1889 Hämeenlinna – 3. lokakuuta 1944) oli suomalainen filosofian tohtori, lehtori ja Korkeansaaren eläintarhan valvoja ja Helsingin yliopiston eläintieteellisen museon kustos.

Korvenkontio pääsi ylioppilaaksi Helsingin suomalaisesta normaalilyseosta ja hän valmistui Helsingin yliopistosta filosofian kandidaatiksi 1913 sekä filosofian lisensiaatiksi ja tohtoriksi 1936. Hän teki opintomatkoja muun muassa Saksaan ja Krimille.

Korvenkontio oli Pieksämäen yhteiskoulun luonnonhistorian ja maantiedon opettajana 1914–1919. Korvenkontio osallistui Suomen sisällissotaan valkoisten puolella ja toimi muun muassa esikunnan jäsenenä. Hän muutti sitten Helsinkiin ja oli useissa pääkaupungin kouluissa luonnontieteiden ja maantiedon lehtorina. Korvenkontio toimi lisäksi vuodesta 1931 alkaen Korkeasaaren eläintarhan valvojana sekä vuodesta 1937 Helsingin yliopiston eläintieteellisen museon kustoksena. Korvenkontio julkaisi teoksia omalta alaltaan sekä kirjoitti eri aikakauslehtiin. Hän oli useiden tieteellisten yhdistysten ja seurojen jäsenenä ja luottamushenkilönä. Korvenkontio tunnettiin suomalaisen turkiseläinten kasvatuksen kannattajana ja hän kuului Suomen Turkiseläinten Kasvattajien Liittoon sen johtokunnan jäsenenä vuodesta 1928 lähtien.

Jatkosodan aikana Korvenkontio otti 6. syyskuuta 1941 yhteyttä Päämajaan ja teki aloitteen Leningradin eläintarhan eläinten siirrosta Korkeasaareen niin pian kuin saarrettu kaupunki olisi kukistunut. Hän oli kiinnostunut erityisesti holarktisen alueen eläimistöstä kuten jääkarhusta, mursusta, lumileopardista ja siperiantiikeristä. Korvenkontio ehdotti myös että eläimiä olisi voitu esitellä kiertävässä näyttelyssä, jolla olisi kerätty rahaa suomalaisille sotainvalideille ja kaatuneiden omaisille. Vastauskirjeessä Päämaja ei kuitenkaan pitänyt asiaa ajankohtaisena.

Korvenkontio kuoli 55-vuotiaana lokakuussa 1944. Hänet on haudattu Hietaniemen hautausmaalle.

Julkaisuja
----------

Nimellä *V. A. Korvenkontio*:

* *Ein Mammutzahn-Fund in Helsingfors*. Fennia 35, 9. Sällskapet för Finlands geografi, Helsingfors 1915
* *Etsittävä imettäväinen - siperialainen maaorava - Eutamias asiaticus Gm*; kirj. Viljo Hornborg ja V. A. Korvenkontio. Kuopio 1921
* *Hammasrakenteeseen perustuva tutkimuskaava kotimaisille arvikoliideille*. Tekijä, Kuopio 1921
* *Suomelle uusi myyrälaji: Arvicola arvalis (Pall.)*. Tekijä, Kuopio 1921
* *Piisamimyyrä: katsaus eläimen luonnonhistoriaan ja taloudelliseen merkitykseen sekä koe arvioida sitä: Suomen oloja silmälläpitäen: promemoria Maatalousministerille*. Tekijä, Helsinki 1925
* *Turkiskauppa maailmankaupassa*. Eripainos Turkistalous 1929 n:ro 1-2, 3-4, 5, 6, 8, 11, 12. Vammala 1930
* T. William Hornaday : *Villieläinten luonne, järki ja tavat : omakohtaisia huomioita*; suom. Väinö Nyman ; esipuheen kirjoittanut V. A. Korvenkontio. Kirja, Helsinki 1931 (alkuteos *The minds and manners of wild animals*)
* *Piisamimyyrän pyynnistä*. Eripainos Turkistalous-lehdestä n:ot 6-7, 10-11 ja 12 v. 1932. Helsinki 1933
* *Korkeasaaren opas*; toim. V. A. Korvenkontio ja Lauri Saariaho. Helsinki 1934
* *Mikroskopische Untersuchungen an Nagerincisiven unter Hinweis auf die Schmelzstruktur der Backenzähne : Histologischphyletische Studie*, Helsingin yliopiston väitöskirja. Annales zoologici Societatis zoologicae-botanicae Fennicae Vanamo osa 2, no 1. Societas zoologica-botanica Fennica Vanamo, Helsinki 1934

Lähteet
-------

1. 1 2 3  50-vuotias. Tri V. A. Korvenkontio, Helsingin Sanomat, 26.02.1939, nro 55, s. 14, Kansalliskirjaston digitaaliset aineistot
2. 1 2  Billoin Graves : Valio Armas Korvenkontio
3. ↑  Jussi Jalonen 21.12.2012 : Jatkosota ja Leningradin eläintarha